# *Νεωτερικός Ευρωπαϊκός Πολιτισμός Ι*

# *(Ιστορία-Έννοιες-Ορισμοί)*

**Διδάσκων/ουσα**: **Νίκος Παπαδημητρίου**  
**Κωδικός Μαθήματος**: **ΝΕΠ01**  
**Τύπος Μαθήματος**: **Υποχρεωτικό μάθημα**  
**Επίπεδο Μαθήματος**:   
**Γλώσσα Μαθήματος**: **Ελληνικά (Αγγλικά)**  
**Εξάμηνο**: **Ζ’ Εξάμηνο**  
**ECTS**: **2.00**  
**Διδακτικές Μονάδες**: **2.00**

***Σύντομη Περιγραφή****:*

*On European modernity. Art, philosophy, political thought. Vital questions about the presence or the absence of a common European culture. In greek and english.*

Θέματα ευρωπαϊκής φιλοσοφίας, τέχνης και πολιτικής. Όρια, ορισμοί, κείμενα και πηγές (λογοτεχνικά, ζωγραφικά, μουσικά και κινηματογραφικά έργα). Σχολιασμός μεταφράσεων, υποτιτλισμών, συγγραφή σύντομων επεξηγηματικών δοκιμίων. Διδάσκεται στα ελληνικά, επιθυμητές είναι η καλή γνώση ξένων γλωσσών και κάποιες στοιχειώδεις γνώσεις ιστορίας της τέχνης.

***Αντικειμενικοί Στόχοι - Επιδιωκόμενα Μαθησιακά Αποτελέσματα****:*

Η κατανόηση του ευρωπαϊκού πνεύματος, η εξοικείωση με τις νεωτερικές ιδέες. Διατρέχοντας μια ιστορική περίοδο από την Αναγέννηση έως τις αρχές του 21ου αιώνα, η σειρά των διαλέξεων επιχειρεί τη σύντομη καταγραφή γεγονότων, κινήσεων, θέσεων και διεκδικήσεων που, με αφετηρία την Ευρώπη, διαμόρφωσαν τον σύγχρονο κόσμο. Αποτελεί επίσης μια προσπάθεια ορισμού της *ευρωπαϊκής νεωτερικότητας* ως φιλοσοφικής θέσης, πολιτικής ανατροπής, κοινωνικής άποψης και καλλιτεχνικής προοπτικής. Κυρίως δε μελετούνται οι ιδέες, οι απόψεις και τα κείμενα της ευρωπαϊκής πρωτοπορίας (*avant-garde*) που σχετίζονται με την σύγχρονη τέχνη, την φιλοσοφία και την πολιτική και που διαμόρφωσαν τον νεώτερο ευρωπαϊκό πολιτισμό. Συζητούνται οι σχέσεις εικαστικών τεχνών και μουσικής (*Schoenberg-Kandinsky*), προτείνονται κείμενα αισθητικής της τέχνης (*Worringer, Klee, Mondrian, Schenker, Boulez*), πολιτικής φιλοσοφίας (μαρξιστικές και μετα-μαρξιστικές θεωρίες: *Foucault, Althusser, Badiou, Bourdieu*).

***Περιεχόμενο (Syllabus)****:*

**1η εβδομάδα**: Η νεωτερικότητα, τα σύμβολα και οι μύθοι. Όρια, περιεχόμενο, ιστορία.

**2η εβδομάδα**: Η αναγέννηση, ο ανθρωπισμός, ο (ριζοσπαστικός) διαφωτισμός. Η γαλλική Επανάσταση και ο ευρωπαϊκός 19ος αιώνας.

**3η εβδομάδα**: Απελευθέρωση και χειραφέτηση. Η κοσμική κοινωνία, ο πλουραλισμός και η ανεξιθρησκεία.

**4η εβδομάδα**: Η άνοδος της αστικής τάξης. Η βιομηχανική επανάσταση. Ο καπιταλισμός.

**5η εβδομάδα**: Η αντιπροσωπευτική δημοκρατία. Το σύγχρονο δικαιϊκό σύστημα.

**6η εβδομάδα**: Επιστήμη, φιλοσοφία, θεολογία. Η απαλλαγή από την δεισιδαιμονία, η αναγκαιότητα της προόδου, το *νόημα* της Ιστορίας.

**7η εβδομάδα**: Επιστήμη και τέχνη. Από την έμπνευση στην πρωτοτυπία. Η *αφηρημένη* τέχνη.

**8η εβδομάδα**: Η νεωτερική ηθική ως ανεκτικότητα και αποδοχή. Οικουμενισμός και *πολυπολιτισμικότητα*.

**9η εβδομάδα**: Νεωτερικός, νεωτερισμός, μόδα. Από την χειραφέτηση του ανθρώπου στον καταναλωτισμό του εφήμερου.

**10η εβδομάδα**: Ταξική, αταξική και απολιτική κοινωνία. Ομοιότητες και διαφορές.

**11η εβδομάδα**: Πόσο υπεύθυνη για τις ανθρωπιστικές τραγωδίες του 20ου αιώνα είναι η νεωτερική επανάσταση; Κράτος και ολοκληρωτισμός.

**12η εβδομάδα**: Η *μεταμοντέρνα* κατάσταση. Από την ανατροπή στην συνύπαρξη.

**13η εβδομάδα:** Διάλεξη-συζήτηση περί συγγραφής επιστημονικού δοκιμίου. Ανάθεση εργασιών Εξαμήνου. Θέματα.

***Συνιστώμενη βιβλιογραφία προς μελέτη****:*

Βασική βιβλιογραφική πηγή, το βιβλίο του διδάσκοντος ***Νεωτερικός Ευρωπαϊκός Πολιτισμός - η ευρωπαϊκή ταυτότητα στον σύγχρονο κόσμο****,* Εκδόσεις Gutemberg/Δαρδανός, Αθήνα 2013 (Εύδοξος), και το πρόσφατο **Ένα *μετα*νεωτερικό *Requiem.* Θέματα ευρωπαϊκής φιλοσοφίας, τέχνης και πολιτικής στον 21ο αιώνα,** Εκδόσεις Gutemberg/Δαρδανός, Αθήνα 2017 (Εύδοξος). Συζητούνται και αναλύονται κείμενα τα οποία αναφέρονται στην βιβλιογραφία των παραπάνω, συμπληρωματικώς δε και κάποια σύγχρονα, πρωτότυπα κείμενα, για τα οποία προτείνονται και μεταφράσεις (αποσπασμάτων) ως άσκηση.

**Διδακτικές και μαθησιακές μέθοδοι**:

Παρουσιάζονται και συζητούνται χαρακτηριστικά **κινηματογραφικά, μουσικά** και **εικαστικά** έργα, κυρίως από την πλευρά του Μεταφραστή: σχολιασμός κειμένων, υποτιτλισμός ταινιών-τηλεοπτικών σειρών, δυσκολίες μετάφρασης των νεολογισμών κλπ. Προτείνεται, ως άσκηση, και η συγγραφή σύντομων δοκιμίων (βλ. **Williams, Gilda, *How to Write about Contemporary Art*, Thames & Hudson, London 2014**).

**Μέθοδοι αξιολόγησης/βαθμολόγησης**:

Προφορικές παρουσιάσεις 60%, αξιολόγηση θεμάτων και δομής μαθήματος 20%. Τελική εργασία 20%. Δεν ακολουθείται η γνωστή διαδικασία των εξετάσεων.